– Senterpartiet har lenge pekt på at yttergrensekontrollen i store deler av Schengen er for svak og at forutsetningen for indre reisefrihet således ikke er til stede, heter det i representantforslaget fra Senterpartiets Liv Signe Navarsete, Per Olaf Lundteigen og Jenny Klinge.

– Målet med å innføre grensekontroll igjen er hensynet til rikets sikkerhet, å forebygge grenseoverskridende kriminalitet og å få bedre kontroll med hvem som kommer til og hvem som oppholder seg i Norge, framholder de.

Alternativer

Senterpartiet er motstander av Schengen-avtalen og stemte imot begge ganger avtalen var oppe til behandling på Stortinget, i 1997 og 1999.

Nå ber partiet om at Norge trer ut av Schengen-bestemmelser om grensekontroll og følger Storbritannia og Irlands eksempel. De står utenfor EU-samarbeidet på asyl- og migrasjonsfeltet og er ikke med i Schengen, men kan delta på visse områder etter eget ønske.

– Dette er en modell Norge burde se på, mener Sp-representantene.

Justis- og beredskapsdepartementet har anslått at det vil kreve i alt 890 nye årsverk og mer enn 900 millioner kroner, inkludert utstyr, å innføre en obligatorisk registrering av alle utenlandske statsborgeres grensepasseringer. En slik modell forutsetter at passkontrollen gjeninnføres ved alle indre grenser, framholder departementet.

Les også: Merkel: – Ingen løsning å stenge Balkan-ruta

– Ikke ulempe

Sp-representantene tror ikke en gjeninnført passkontroll vil være til vesentlig ulempe for de reisende.

– Ved hjelp av moderne teknologi trenger ikke grensekontroll være særlig inngripende, tidkrevende eller til ulempe for dem som passerer grensene. Sikkerhetskontrollen kan ta lengre tid enn en passkontroll, anfører de.

Sp-profilene viser til at flere land har suspendert Schengen-avtalen, noe som etter dagens regelverk kun kan gjøres tidsbegrenset til en periode på seks måneder.

– For flere medlemsland utløper denne perioden i mai og i den sammenheng mener vi Norge bør tre ut av de delene av Schengenavtalen som omhandler grensekontroll, anfører de.

Senterpartiet har gjentatte ganger tatt til orde for å melde Norge ut av Schengen, noe partiet også har programfestet. Selv i regjering, i 2011 og 2012, ville partiet gjeninnføre grensekontrollen, da for å få bukt med tigging og kriminalitet begått av romfolk og østeuropeere.

Les også: Myndighetene leide 189-seters fly for å returnere 15 gambiere